**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Νοεμβρίου 2022, ημέρα Τετάρτη και ώρα 10.10΄, στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Σταύρου Καλογιάννη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις».  (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Δημήτριος Ρώτας, Πρόεδρος του Δ.Σ. της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ), Απόστολος Εμμανουηλίδης, Πρόεδρος της Ομοσπονδίας Επιχειρηματιών Τουρισμού και Ιδιοκτητών Τουριστικών Γραφείων και Λεωφορείων Ελλάδος, Αικατερίνη Πέππα, Διευθύντρια της Ένωσης Ελλήνων Εφοπλιστών και Κωνσταντίνος Αντωνόπουλος, Νομικός Σύμβουλος της Ένωσης Ελλήνων Εφοπλιστών, Θρασύβουλος Σταυριδόπουλος, Διευθυντής της Πανελλήνιας Ένωσης Πλοιοκτητών – Εφοπλιστών Ρυμουλκών και Ναυαγοσωστικών Πλοίων «Άγιος Νικόλαος» και Νικόλαος Παπαδήμος, Α΄ Αντιπρόεδρος του Δ.Σ. της Επιτροπής Λογιστικής Τυποποίησης και Ελέγχων (ΕΛΤΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Ελευθεριάδου Σουλτάνα, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τσακαλώτος Ευκλείδης, Αντωνίου Αντωνία (Τόνια), Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Μπακαδήμα Φωτεινή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση της Επιτροπής μας, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις».

Είμαστε στη δεύτερη συνεδρίαση, έχουμε την ακρόαση των εξωκοινοβουλευτικών προσώπων. Θα ξεκινήσουμε με τον κύριο Δημήτριο Ρώτα, Πρόεδρο του Δ.Σ. της Πανελλήνιας Ομοσπονδίας Ενώσεων Στρατιωτικών. Κύριε Ρώτα, καλημέρα από την Επιτροπή. Έχετε τον λόγο για τρία λεπτά, παρακαλώ.

**ΔΗΜΗΤΡΙΟΣ ΡΩΤΑΣ (Πρόεδρος του Δ.Σ. της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)):** Σας ευχαριστώ πάρα πολύ.

Κύριε πρόεδρε, κυρίες και κύριοι Υπουργοί και βουλευτές της Διαρκούς Επιτροπής Οικονομικών Υποθέσεων, ως Πρόεδρος της Πανελλήνιας Ομοσπονδίας Ενώσεων Στρατιωτικών ευχαριστώ για την τιμή που μας κάνατε να μας καλέσετε για να γνωστοποιήσουμε τις θέσεις μας.

Τα τελευταία κυρίως χρόνια, αποτελεί πάγια τακτική η χρησιμοποίηση των Ενόπλων Δυνάμεων σε κάθε έκτακτη κατάσταση που βιώνει η χώρα, η επιτυχημένη εμπλοκή τους, ανεξαρτήτως του κόστους που θα επωμισθούν, η δημόσια αποθέωση αυτών, τόσο από την πολιτική μας ηγεσία όσο και από το σύνολο των κυβερνητικών παραγόντων, για τη δημιουργία εντυπώσεων και τέλος η σιωπηρή και πλήρης απαξίωσή του, η υποβάθμιση του απόηχου των υπηρεσιών που έχει παράσχει, αλλά δυστυχώς και η στέρηση των θεσμοθετημένων δικαιωμάτων τους.

Απόδειξη αυτού, αποτελεί η απραξία του Υπουργείου Οικονομικών, το οποίο έχει «γυρίσει κυριολεκτικά την πλάτη» απέναντι στους Έλληνες στρατιωτικούς και τις οικογένειές τους. Αποφεύγει επιμελώς να εφαρμόσει θεσμοθετημένες διατάξεις για σειρά θεμάτων που αντιμετωπίζουν οι Έλληνες στρατιωτικοί, αλλά ακόμη και αυτές τις εξαγγελίες του ίδιου του Πρωθυπουργού της χώρας.

Συγκεκριμένα, για το μισθολόγιο των αξιωματικών από τον θεσμό των Εθελοντών Μακράς Θητείας. Σύμφωνα με τα προβλεπόμενα στο νόμο ν. 4609, οι στρατιωτικοί προερχόμενοι από τους Εθελοντές Μακράς Θητείας εξελίσσονται βαθμολογικά μέχρι τον βαθμό του Ανθυπολοχαγού και αποστρατεύονται με τον βαθμό του Υπολοχαγού και των αντιστοίχων κλάδων των Ενόπλων Δυνάμεων.

Με το μισθολόγιο του 2017 καθορίζεται ότι κάθε στέλεχος θα λαμβάνει τον βασικό μισθό που αντιστοιχεί στον εκάστοτε κατεχόμενο διοικητικό βαθμό. Ωστόσο, έως σήμερα, δεν έχει προβλεφθεί η μισθολογική τους προαγωγή και η είσοδός τους στη Β΄ μισθολογική κατηγορία, όπως συνέβη με άλλον θεσμό ιδίας προελεύσεως.

Οι απαντήσεις σας, κ. Υπουργέ, του Υπουργείου Οικονομικών, αποδεικνύουν ότι όχι μόνο δεν έχει επέλθει καμία αλλαγή στη νομοθεσία που θα επιλύει το παραπάνω πρόβλημα, αλλά αντιθέτως εμπαίζετε τους συναδέλφους μας αδυνατώντας να κατανοήσετε τη σημερινή δυσχερή κατάσταση στην οποία έχουν ήδη περιέλθει ακολουθώντας την τακτική της μεταβίβασης ευθυνών.

Αναρωτιόμαστε από ποιο ακριβώς καθήκον σας, κ. Υπουργέ, απορρέει το δικαίωμά σας να καταβάλλετε μισθούς υπαξιωματικών σε στελέχη που το ελληνικό κράτος προήγαγε σε αξιωματικούς και τα οποία, αναγνωρίζοντας την τιμή που τους έγινε, υπηρετούν επάξια την πατρίδα ανταποκρινόμενοι πλήρως στα νέα τους καθήκοντα. Θα είχατε την ίδια άποψη αν σας προτείναμε να μην αποζημιώνεστε και εσείς οι ίδιοι με το μισθό του Υπουργού, αλλά με αυτόν ενός υπαλλήλου του Υπουργείου Οικονομικών;

Επίσης, αγνοείται η χορήγηση ενός μισθολογικού κλιμακίου στη Γ΄ μισθολογική κατηγορία των συναδέλφων μας από τον θεσμό των Οπλιτών Βραχείας Ανακατάταξης, μετά την παρέλευση τριών ετών στρατιωτικής υπηρεσίας. Επιτέλους, πού βρίσκεται η αποζημίωση των συναδέλφων μας πληρωμάτων των πολεμικών πλοίων που εκτελούν αποστολές, ιδιαίτερα σε αυτή την πολύ δύσκολη χρονική περίοδο;

Για την αποζημίωση της νυχτερινής μας απασχόλησης, παρότι θεσπίστηκε από το 2017, οι στρατιωτικοί αναμένουν ακόμη να εκδοθεί μία Υπουργική Απόφαση, μεταξύ των Υπουργείων Άμυνας και Οικονομικών, που να καθορίζει τις λεπτομέρειες χορήγησης της αποζημίωσης αυτής. Αποτέλεσμα αυτού είναι, κανένας συνάδελφός μας να μην αποζημιώνεται για τη νυκτερινή του απασχόληση μέχρι και σήμερα.

Το Υπουργείο Οικονομικών που θα έπρεπε να μάχεται για το κράτος δικαίου, επιλέγει τη μη καταβολή των δεδουλευμένων μας, αδιαφορώντας για την απόφαση της Βουλής των Ελλήνων που αναγνώρισε τις νυχτερινές υπηρεσίες που προσφέρουμε στην πατρίδα μας.

Αρνείστε επιλεκτικά, κύριε Σταϊκούρα και κύριε Σκυλακάκη, μέχρι σήμερα, να υλοποιήσετε αποφάσεις της δικαιοσύνης, την οποία προσχηματικά εσείς επικαλείστε για σειρά άλλων ζητημάτων, τονίζοντας όμως, χαρακτηριστικά, το σεβασμό που οφείλουμε όλοι σε αποφάσεις της ελληνικής δικαιοσύνης. Τονίζω, ότι οι εκδοθείσες αποφάσεις είναι τελεσίδικες, αφού λόγω του ποσού δεν μπορεί να ασκηθεί έφεση από το ελληνικό δημόσιο. Η απραξία σας, κύριοι Υπουργοί, και σε αυτό το θέμα, στερεί πόρους από τις οικογένειες των Ελλήνων στρατιωτικών, αφού δεν αμείβονται έστω και με το ευτελές ποσό των 2,77 ευρώ ανά ώρα, ενώ αδιαφορείτε για τα έξοδα και τον αγώνα που καταβάλλουν, προκειμένου να διεκδικήσουν νομικά την κατοχυρωμένη αποζημίωση αυτή.

Οι απλήρωτες περιπολίες των στρατιωτικών, των συναδέλφων μας, στον Έβρο. Δεν έχουν καταβληθεί οι αποζημιώσεις των υπηρεσιών αυτών που εκτελούνται για την αποτροπή των παράνομων μεταναστευτικών ροών στον Έβρο από τον Ιούλιο του 2020 και το Υπουργείο Οικονομικών αρκείται στο να μας υπενθυμίσει, ότι αυτού του είδους οι αποζημιώσεις υπόκεινται στις διατάξεις του Προεδρικού Διατάγματος 200/1993, χωρίς ίχνος αναφοράς στον τρόπο αντιμετώπισης του προβλήματος. Οι απλήρωτες περιπολίες που εκτελούνται στο επικίνδυνο περιβάλλον της Παρέμβριας περιοχής και που είχαν ως αποτέλεσμα και τον πρόσφατο πολύ σοβαρό τραυματισμό και ακρωτηριασμό συναδέλφου μας, στο Διδυμότειχο του Έβρου, απαιτούν αντιμετώπιση από το Υπουργείο Οικονομικών με περισσότερο σεβασμό και σοβαρότητα.

Η ημερήσια αποζημίωση και τα έξοδα μετάθεσης αποτελούν ακόμα μία άδικη και απαξιωτική μεταχείριση που υφίστανται οι Έλληνες στρατιωτικοί, οι οποίοι αντιμετωπίζονται ως προσωπικό κατώτερης εργασιακής ομάδας, εφαρμόζοντας αναχρονιστικές διαταγές που εκδόθηκαν πριν 30 χρόνια. Συγκεκριμένα, η ημερήσια αποζημίωση και τα έξοδα μετάθεσης καθορίζονται από το Προεδρικό Διάταγμα 200/1993 στο οποίο αναγράφεται ρητά, ότι η ημερήσια αποζημίωση ανέρχεται στο ποσό των 10.000 δραχμών, δηλαδή, 29,35 ευρώ και έκτοτε δεν έχει αναπροσαρμοστεί. Με νόμο του 2015 η ημερήσια αποζημίωση των μετακινούμενων με οποιαδήποτε ιδιότητα στο δημόσιο για εκτέλεση υπηρεσίας εκτός έδρας ορίστηκε στο ποσό των 40 ευρώ.

Ειδικά, όμως, για τα στελέχη των Ενόπλων Δυνάμεων και των Σωμάτων Ασφαλείας, ο ίδιος νόμος, προέβλεπε την έκδοση Προεδρικού Διατάγματος εντός αποκλειστικής προθεσμίας εννέα μηνών από την ισχύ του νόμου, όπου θα καθοριζόταν το ύψος, οι όροι και οι προϋποθέσεις καταβολής των δαπανών αυτών. Δυστυχώς, όμως, μετά την πάροδο επτά και πλέον ετών από την έκδοση του νόμου, το εν λόγω Προεδρικό Διάταγμα, όχι μόνο δεν έχει ακόμα εκδοθεί, αλλά αντιθέτως με το άρθρο 87, του νόμου 4864/2021, ολοκληρώσατε τον εμπαιγμό προς τα στελέχη των Ενόπλων Δυνάμεων αίροντας την υποχρέωσή της από τον νόμο για εναρμόνιση της αποζημίωσης των στρατιωτικών στο ύψος των 40 ευρώ που ισχύει και για τους υπόλοιπους δημοσίους υπαλλήλους. Θεωρείτε ότι είναι ορθό η έκδοση του προεδρικού διατάγματος επί 84 μήνες να μην έχει ολοκληρωθεί ακόμη, ενώ θα έπρεπε να είχε ολοκληρωθεί εντός 9 μηνών; Ούτε εδώ αναγνωρίζονται πολιτικές ευθύνες;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Ρώτα, παρακαλώ πολύ. Κύριε Ρώτα, με ακούτε;

**ΔΗΜΗΤΡΙΟΣ ΡΩΤΑΣ (Πρόεδρος του Δ.Σ. της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)):** Παρακαλώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ πολύ να ολοκληρώσετε.

**ΔΗΜΗΤΡΙΟΣ ΡΩΤΑΣ (Πρόεδρος του Δ.Σ. της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)):** Ολοκληρώνω, κ. Πρόεδρε. Για να μην πούμε για τα επιδόματα επικίνδυνης και ανθυγιεινής εργασίας στα οποία ακόμα δεν έχουν ενταχθεί το υγειονομικό προσωπικό όλων των στρατιωτικών νοσοκομείων. Επίσης, θα ήθελα να τονίσω, για τους συναδέλφους μας οι οποίοι δικαιούνται το επίδομα των οπλουργών με εξειδίκευση πυροτεχνουργού και εξουδετέρωσης πυρομαχικών που πληρώνονται με το τεράστιο ποσό των 30 ευρώ, ενώ έχουν δικαιωθεί δικαστικά για την επαναφορά τους στα 130 ευρώ, ότι δεν εφαρμόζεται αυτή η απόφαση.

Η επιλογή σας, κύριοι Υπουργοί, να αποφύγετε να απαντήσετε στα καίρια ερωτήματα που ταλανίζουν την Ελληνίδα και τον Έλληνα στρατιωτικό δεν επιλύει τα προβλήματα, τουναντίον τα μεγεθύνει. Επιπρόσθετα, η στάση σας αυτή δεν σας τιμά και σας προτρέπουμε να σταθείτε με μεγαλύτερο σεβασμό, τόσο στην εργασιακή ομάδα που ονομάζονται Ένοπλες Δυνάμεις, όσο και στο έργο που παράγουν καθημερινά προσπαθώντας να εμπλακούν σε τομείς εκτός αποστολής τους, προκειμένου να συνδράμουν σε υπηρεσίες, λόγω της ανικανότητας κάποιων σαφώς και δεν θα μπορέσουν να εκπληρώσουν την αποστολή τους.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ πολύ. Κύριε Ρώτα, ακούστε με μισό λεπτό.

**ΔΗΜΗΤΡΙΟΣ ΡΩΤΑΣ (Πρόεδρος του Δ.Σ. της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)):** Οι στρατιωτικοί δεν επαιτούν, διεκδικούν. Σας ευχαριστούμε και πάλι που μας καλέσατε για να ακουστεί η φωνή και η αγωνία των στρατιωτικών.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, κύριε Ρώτα. Απλώς, επιτρέψτε μου να σας πω ότι, εδώ, καλούμε εκπροσώπους φορέων για να τοποθετηθούν επί του νομοσχεδίου, επί συγκεκριμένων άρθρων του νομοσχεδίου.

**ΔΗΜΗΤΡΙΟΣ ΡΩΤΑΣ (Πρόεδρος του Δ.Σ. της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)):** Ακριβώς αυτά που σας είπα, κ. Πρόεδρε, πρέπει να ενταχθούν στο νομοσχέδιο και να λυθούνε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, καλώς. Καταλάβαμε.Καθένας που άκουσε κατάλαβε, κ. Ρώτα.

Τον λόγο έχει ο κύριος Απόστολος Εμμανουηλίδης, Πρόεδρος της Ομοσπονδίας Επιχειρηματιών Τουρισμού και Ιδιοκτητών Τουριστικών Γραφείων και Λεωφορείων Ελλάδος, για τρία λεπτά.

**ΑΠΟΣΤΟΛΟΣ ΕΜΜΑΝΟΥΗΛΙΔΗΣ (Πρόεδρος της Ομοσπονδίας Επιχειρηματιών Τουρισμού και Ιδιοκτητών Τουριστικών Γραφείων και Λεωφορείων Ελλάδος):** Καλημέρα σας. Σας ευχαριστώ και η Ομοσπονδία Επιχειρηματιών Τουρισμού και Ιδιοκτητών Τουριστικών Λεωφορείων και Γραφείων Ελλάδας σας ευχαριστεί, που μας καλέσατε κι εμάς σήμερα εδώ, να σας πούμε. Αλλά πριν πω οτιδήποτε θέλω, να κάνω γνωστό σε όλους εσάς και ιδιαιτέρως εσάς, κ. Πρόεδρε, και να το μεταφέρετε και στους Υπουργούς, εάν βρίσκονται εκεί και μας ακούνε, την κατάσταση στην οποία έχουν περιέλθει οι ιδιοκτήτες τουριστικών λεωφορείων και γραφείων στο σύνολο της χώρας μας μετά την παγκόσμια πανδημία του κορωνοϊού, αλλά και με την πρόσφατη οικονομική κρίση που προέκυψε από τον πόλεμο στην Ουκρανία.

Ήδη από τις 20 Φεβρουαρίου του 2020 τα προβλήματα από την εξάπλωση του κορωνοϊού άρχισαν να γίνονται εμφανή στις επιχειρήσεις, κυρίως, του τουρισμού και, δυστυχώς, 30 μήνες μετά τα προβλήματα μεγαλώνουν με την προσθήκη νέων, όπως οι τιμές καυσίμων, η νέα αύξηση κρουσμάτων κορωνοϊού και παραμένουν άλυτα. Έτσι, σχετικά με τα οργανωμένα ταξίδια στο εξωτερικό και το εσωτερικό οι πληρότητες των τουριστικών λεωφορείων είναι πολύ χαμηλές και, βεβαίως, υπάρχουν ακόμη και ακυρώσεις. Η συνεχιζόμενη αύξηση των κρουσμάτων κορωνοϊού λειτουργεί και πάλι αποτρεπτικά για τους Έλληνες εκδρομείς, αλλά και για τους ξένους.

Το αποτέλεσμα, ασφαλώς, είναι και πάλι τα τουριστικά λεωφορεία να παραμένουν ακινητοποιημένα κατά το 85% σε ολόκληρη την Ελλάδα, πλην ελαχίστων περιπτώσεων και περιοχών όπου λειτουργεί ο εισερχόμενος τουρισμός και παρατηρείται, πράγματι, μεγάλη αύξηση τουριστών. Έτσι έχουμε, όμως, περιοχές όπως η Θράκη, η Ήπειρος, η Μακεδονία, η Θεσσαλία, η Στερεά Ελλάδα, η Πελοπόννησος και τα νησιά του Βορείου Αιγαίου, όπου, δυστυχώς, η κίνηση των τουριστικών λεωφορείων είναι πολύ χαμηλή και σε αρκετές περιπτώσεις τα λεωφορεία μας είναι ακόμα ακινητοποιημένα.

Σε περιοχές όπως οι Κυκλάδες, τα Δωδεκάνησα, τα Επτάνησα, η Κρήτη, η Χαλκιδική, όπου οι αφίξεις ξένων τουριστών είναι πολλές, το έργο των τουριστικών λεωφορείων έχει περιοριστεί στη μεταφορά τους μόνο από το αεροδρόμιο ή από το λιμάνι στο ξενοδοχείο και πίσω. Δηλαδή, τα «transfers» τα λεγόμενα. Τα ξενοδοχεία προσφέρουν all inclusive υπηρεσίες, οπότε και οι ξένοι, απλά, μένουν εκεί, χωρίς να πραγματοποιούν εκδρομές με τα λεωφορεία μας.

Πράγματι, υπάρχει αύξηση του τουρισμού σε κάποια νησιά της χώρας όπως στη Σαντορίνη, στη Μύκονο, στη Ρόδο, στην Κέρκυρα, αλλά κι εκεί οι τουρίστες προτιμούν, να κυκλοφορούν με δικά τους μέσα - κυρίως, ενοικιαζόμενα αυτοκίνητα -, δεν θέλουν τον ομαδικό οργανωμένο τουρισμό.

Γίνεται αντιληπτό ότι η μεγάλη αύξηση των τουριστών που επισκέπτονται τη χώρα μας, δε λειτουργεί εξίσου αυξητικά και για την κίνηση των τουριστικών λεωφορείων. Επίσης, να σας αναφέρω ότι ο εισερχόμενος τουρισμός που καταφθάνει οδικώς στη χώρα μας και ιδιαίτερα στη Βόρεια Ελλάδα από χώρες όπως η Σερβία, η Ρουμανία, η Βουλγαρία, τα Σκόπια κ.λπ. χρησιμοποιούν κατά κύριο λόγο τα δικά τους μέσα, για να κινηθεί, εν πάση περιπτώσει, με Ι.Χ. επιβατικά αυτοκίνητα ή μισθωμένα ξένα λεωφορεία. Σε όλα αυτά έρχεται να προστεθούν και η τεράστια αύξηση του κόστους χρήσης ενός λεωφορείου, με τα καύσιμα αυτή τη στιγμή να είναι ένα μεγάλο πρόβλημα, αλλά και σημαντικές αυξήσεις, κυρίως, σε ανταλλακτικά, ελαστικά και όλα αυτά τα προϊόντα που έχουν άμεση σχέση με τα λεωφορεία μας αλλά και τη συντήρησή τους. Για παράδειγμα, να σας αναφέρω ότι οι αφίξεις κρουαζιερόπλοιων που έχουν αυξηθεί και που υπάρχει ζήτηση για τουριστικά λεωφορεία, ιδιαίτερα στην Αθήνα, το Κατάκολο, άλλα και λιμάνια οι τιμές είναι κλειδωμένες - να το έχετε υπόψη σας, σας παρακαλούμε πολύ - με συμβόλαια από το 2019, 2020 και 2021, όπου η τιμή του πετρελαίου κίνησης ήταν τότε στο 1,20€/λίτρο ή 1,30€/λίτρο. Σήμερα η τιμή του πετρελαίου κίνησης ξεπερνά τα 2€/λίτρο. Καταλαβαίνετε, λοιπόν, ότι το επιπλέον κόστος το επιβαρύνεται αναγκαστικά ο ιδιοκτήτης του λεωφορείου.

«Θα δουλέψουμε χωρίς κέρδος ή θα τα κλειδώσουμε;» είναι το ερωτηματικό. Και στις δύο περιπτώσεις το αποτέλεσμα είναι το ίδιο: αδυναμία επιβίωσης. Σκεφτείτε, επίσης, ότι ποτέ τα προηγούμενα χρόνια ο κλάδος του τουριστικού λεωφορείου και του ιδιοκτήτη ενός τουριστικού γραφείου που αριθμεί πάνω από 10.000 τουριστικά λεωφορεία και 5.500 τουριστικά γραφεία δε ζήτησε και δεν πήρε κανενός είδους αποζημίωση ή επιδότηση σε αντίθεση με άλλους κλάδους επιβατικών μεταφορών που χρηματοδοτούνται κατά εξακολούθηση από το Κράτος, με αποτέλεσμα αυτή τη στιγμή να έχουμε μαζί με την Ισπανία το γηραιότερο στόλο τουριστικών λεωφορείων στην Ευρώπη.

Οι ιδιοκτήτες τουριστικών λεωφορείων δέχτηκαν ένα μεγάλο πλήγμα από την λήψη έκτακτων μέτρων από την πολιτεία για την αποφυγή εξάπλωσης του κορωνοϊού καθώς επίσης και από τις επιπτώσεις του πολέμου στην Ουκρανία, που φέρνει σε απόγνωση τους ίδιους τους ιδιοκτήτες αλλά και τους υπαλλήλους μας. Σκεφτείτε ότι ένα 20% των τουριστικών οδηγών έχει φύγει στο εξωτερικό με αποτέλεσμα το καλοκαίρι που υπήρχε λίγη κίνηση να μη βρίσκουμε και οδηγούς. Αναγνωρίζουμε την προσπάθεια της κυβέρνησης να στηρίξει τους ιδιοκτήτες τουριστικών λεωφορείων την περίοδο της πανδημίας, όμως αυτή την ώρα χρειαζόμαστε εκ νέου μια γενναία στήριξη για να μπορέσουμε να επιβιώσουμε.

Γνωρίζετε πολύ καλά, κύριε Υπουργέ και κύριε Πρόεδρε και σε εσάς να τα μεταφέρετε, πως τα περισσότερα κράτη μέλη έχουν ήδη λάβει μέτρα οικονομικής ενίσχυσης του νευραλγικού αυτού τομέα του τουριστικού λεωφορείου, με πιο πρόσφατα παραδείγματα από τη Γαλλία και την Ισπανία όπου εγκρίθηκαν άμεσες επιδοτήσεις στις εταιρείες ιδιοκτητών τουριστικών λεωφορείων και γραφείων συνολικού ύψους 400 εκατομμυρίων ευρώ, ενώ στα υπόλοιπα κράτη μέλη λειτουργεί ανέκαθεν σύστημα επιστροφής φόρου καυσίμων στους επαγγελματίες, τα οποία έχουν ενισχυθεί λόγω της σημερινής κατάστασης.

Έχουμε ζητήσει μετά από συναντήσεις που είχαμε τόσο με τον Υφυπουργό Οικονομικών, τον Απόστολο Βεσυρόπουλο, αλλά και άλλους αξιωματούχους της κυβέρνησης, την εξομοίωση των τελών κυκλοφορίας των τουριστικών λεωφορείων ίσα με τα υπόλοιπα Μέσα Μαζικής Μεταφοράς άλλων φορέων. Να έχουμε ίσα τέλη κυκλοφορίας με αυτούς, δηλαδή εμείς πληρώναμε 600 ευρώ και άλλος φορέας που κυκλοφορεί περισσότερο στους ελληνικούς δρόμους, γιατί τα τουριστικά λεωφορεία βγαίνουν και εκτός, να πληρώνει τα μισά ακριβώς. Ζητούμε σε αυτό το κράτος δικαίου ίση μεταχείριση. Πάγια μείωση και εξομοίωση των τελών κυκλοφορίας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κύριε Πρόεδρε. Ο κύριος Απόστολος Βεσυρόπουλος, ο Υφυπουργός Οικονομικών είναι μαζί μας και σας ακούει όποτε μπορεί και να σας απαντήσει στη συνέχεια.

Τον λόγο έχει η κυρία Πέππα.

**ΑΙΚΑΤΕΡΙΝΗ ΠΕΠΠΑ (Διευθύντρια της Ένωσης Ελλήνων Εφοπλιστών):** Καλημέρα σας κύριε Πρόεδρε. Ευχαριστούμε πάρα πολύ για την πρόσκληση να συμμετέχουμε σήμερα στη διαδικασία της Επιτροπής σας. Το άρθρο για το οποίο με καλείτε να εκθέσω τις θέσεις μας συνοδεύεται από μια άρτια Αιτιολογική έκθεση του Υπουργείου Οικονομικών. Πρόκειται στην πράξη για μια επικαιροποίηση του υφιστάμενου συνυποσχετικού που ήδη έχει κυρώσει η Ελληνική Βουλή με το νόμο 4607/2019. Η τροποποίηση που έρχεται τώρα επιτυγχάνει με την πρόσθετη πράξη δύο στόχους, πρώτον, διασφαλίζει το ναυτιλιακό θεσμικό πλαίσιο σε σχέση με το ενωσιακό δίκαιο και αυτό σημαίνει στην πράξη ότι διασφαλίζει και την ανταγωνιστικότητα της ελληνόκτητης ναυτιλίας και παράλληλα επιφέρει τεχνικές βελτιώσεις στην εφαρμογή του υφιστάμενου συνυποσχετικού με τελικό στόχο και τη διασφάλιση των δημοσίων εσόδων. Δεν έχω κάτι άλλο να προσθέσω. Είναι μαζί μας και ο Νομικός μας Σύμβουλος αν έχετε κάποια άλλη απορία οι κυρίες και κύριοι βουλευτές και ευχαριστούμε πάρα πολύ για την πρόσκληση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε κυρία Πέππα. Στη συνέχεια εφόσον υπάρξουν ερωτήσεις μπορείτε να τοποθετηθείτε είτε εσείς είτε ο Νομικός Σύμβουλος της Ένωσης σας.

Τον λόγο έχει ο κύριος Σταυριδόπουλος.

**ΘΡΑΣΥΒΟΥΛΟΣ ΣΤΑΥΡΙΔΟΠΟΥΛΟΣ (Διευθυντής της Πανελλήνιας Ένωσης Πλοιοκτητών – Εφοπλιστών και Ναυαγοσωστικών Πλοίων «Άγιος Νικόλαος»):** Καλημέρα σας κύριε Πρόεδρε, αξιότιμοι βουλευτές, αγαπητοί εκπρόσωποι των φορέων, σας ευχαριστούμε που μας δίνετε τη δυνατότητα να πούμε την άποψή μας. Αυτό το οποίο κυρίως μας απασχολεί είναι το θέμα του νέου τρόπου φορολόγησης των ρυμουλκών, ο οποίος, κατά τη γνώμη μας, είναι άδικος.

Κοιτάξτε να δείτε τι έχει συμβεί. Από το 1950 η υποχρέωση των ιδιοκτητών ρυμουλκών να καταβάλουν το φόρο από την εκμετάλλευση του ρυμουλκού πλοίου, εξαντλείτο με τη φορολόγηση επί τη βάσει της χωρητικότητας του πλοίου, εκπεφρασμένη σε κόρους. Μετά τη μεταπολίτευση, ο νέος ν. 27/1975 ουσιαστικά διατήρησε αυτό το καθεστώς και μάλιστα προέβλεψε δικαίως, τη φορολόγηση όλων των κατηγοριών ελληνικών πλοίων με βάση την ολική χωρητικότητα κάθε πλοίου.

Το δε άρθρο, 107 παράγραφος 1 του Συντάγματος αναγνώρισε με αυξημένη τυπική ισχύ τον ν.27/1975 ειδικά όσον αφορά τις διατάξεις που αφορούσαν τη φορολόγηση των πλοίων και εκτός αυτών και των διεθνών πολεμικών επί των κερδών που προέρχονται από την εκμετάλλευσή τους . Ένας νόμος σοφός, ο οποίος ήθελε να δώσει ώθηση στην υπό ελληνική σημαία, ναυτιλία συνολικά. Και θέλω να τονίσω σε αυτό το σημείο ότι τα ελληνικά ρυμουλκά αποτελούν σημαντικό κομμάτι της ναυτιλίας μας και της υποβοήθησης των πλοίων να μπουν και να βγουν ασφαλώς από τα ελληνικά λιμάνια. Ήταν σαφές ότι ο συνταγματικός νομοθέτης έκρινε ότι οι διάφορες κατηγορίες πλοίων και οι ιδιοκτήτες των πλοίων, πρέπει να τυγχάνουν της ίδιας φορολογικής αντιμετώπισης και της ίδιας μεταχείρισης, λαμβάνοντας υπόψη ότι η συμβολή όλων των κατηγοριών πλοίων στην ανάπτυξη της ναυτιλίας και στη διατήρηση αυτού που ονομάζουμε ελληνική ναυτοσύνη είναι ίδια. Φυσικά θα υπήρχε διαφοροποίηση του μεγέθους του φόρου, ανάλογα με το μέγεθος του πλοίου που κάθε ιδιοκτήτης εκμεταλλεύεται.

Σε γενικές γραμμές και μέχρι πρόσφατα αυτές οι βασικές αρχές τηρήθηκαν από όλες τις κυβερνήσεις από το 1974 και μετά με μικρές αποκλίσεις, οι οποίες, ακόμη και κατά την κρίση που περάσαμε το 2011 -2018, δεν ξέφυγαν από τις ουσιαστικές διατάξεις του ν. 27 /1975. Όμως, από το 2019 και με το ν. 4646 οι αρμόδιοι κυβερνητικοί και υπηρεσιακοί παράγοντες, έχουν περάσει σε μια λογική που σαφώς διαχωρίζει πλέον την ελληνική ναυτιλία σε ευνοούμενους πλοιοκτήτες και σε β’ κατηγορίας πλοιοκτήτες, στους οποίους η φορολόγηση είναι και υψηλότερη και με διαφορετικά κριτήρια.

Η Ένωσή μας και η άλλη Ένωση, γιατί είμαστε δύο Ενώσεις, έχουν επανειλημμένα με επιστολές επιστήσει την προσοχή στον αρμόδιο Υπουργό Οικονομικών και στον Υπουργό Ναυτιλίας ότι δε θα ήταν αποδεκτό από τα μέλη μας να αντιμετωπιστούν από το ελληνικό κράτος με ένα καταφανώς άδικο τρόπο, υπαγόμενοι πλέον στις γενικές φορολογικές διατάξεις δηλαδή, κατ’ ουσία εκτός ν.27/1975.

Σήμερα, με τον νόμο που φέρνει στην Βουλή η Κυβέρνηση και συγκεκριμένα με το άρθρο 8, γιατί ο νόμος αυτός αφορά τη ναυτιλία στα άρθρα 6,7,8. Η Κυβέρνηση και συγκεκριμένα με το άρθρο 8 φέρνει μια τελείως διαφορετική και άδικη λογική από αυτή που είναι στο άρθρο 6, του ίδιου νομοσχεδίου και που αφορά τους πλοιοκτήτες της λεγόμενης ποντοπόρου ναυτιλίας. Μας αντιμετωπίζει δηλαδή, ως φτωχούς συγγενείς και εξαντλεί την αυστηρότητά τους στους λεγόμενους μικρούς ναυτιλιακούς επιχειρηματίες που έχουν δηλαδή, τα μικρότερα σε μέγεθος πλοία ρυμουλκά και βυθοκόρους, αγνοώντας όμως επιδεικτικά το ρόλο τους στην εξυπηρέτηση των ποντοπόρων πλοίων και στην ασφαλή λειτουργία των λιμένων της χώρας. Είναι σημαντική η συνεισφορά των ρυμουλκών κύριε Πρόεδρε και κύριοι βουλευτές, στην ανταγωνιστικότητα των ελληνικών λιμένων και η συγκεκριμένη άδικη φορολογική μεταχείριση, θα μπορούσε να οδηγήσει σε μετακύληση του κόστους στα ελληνικά λιμάνια και να τα καταστήσει ακριβότερα και λιγότερο ανταγωνιστικά, σε σχέση με τα γειτονικά και ιδιαίτερα με τη γείτονα Τουρκία.

Το συγκεκριμένο ζήτημα, εμείς το έχουμε θέσει από πολύ καιρό στο Υπουργείο Οικονομικών, με επιστολές και μάλιστα τις απόψεις μας έχει υποστηρίξει και με επιστολές της και η Ένωση Λιμένων Ελλάδος και ο Οργανισμός Λιμένα Πειραιά Α.Ε COSCO και του Εμπορικού Ναυτικού Επιμελητηρίου Ελλάδος, με επιστολές οι οποίες έχουν αποσταλεί. Τι κάνει τελικά, αυτό το νομοσχέδιο κατά την γνώμη μου. Απαιτεί από μια συγκεκριμένη μικρή ομάδα πλοιοκτητών να πληρώσει και τέλος, ανάλογο τώρα με την ιπποδύναμη του πλοίου και φόρο επί των μερισμάτων, με ποσοστό που μάλιστα, δεν προσδιορίζεται σαφώς. Ενώ είναι σαφώς προσδιορισμένο το 5% του όποιου ποσού αποφασίσουν να εισάγουν στην Ελλάδα, οι πλοιοκτήτες με το γνωστό σύμφωνο.

Αντίθετα, στους μικρούς, λοιπόν, μένει ανοιχτό να πάει στις γενικές διατάξεις, όπως αυτές θα ισχύσουν στο μέλλον. Είναι το σημείο 12β, στη σελίδα 28 του σχεδίου νόμου.

Όχι μόνο αυτό. Λίγο πριν, στο σημείο 12α, στη σελίδα πάλι 28 του σχεδίου νόμου, τους επιβάλλει και την υποχρέωση ειδικής εισφοράς αλληλεγγύης, από την οποία όμως εξαιρούνται οι συνάδελφοι ιδιοκτήτες των ποντοπόρων.

Πρόκειται για τον ορισμό της άδικης φορολόγησης.

Επαναλαμβάνουμε, λοιπόν και αιτούμαι να υπάρξει φορολογική δικαιοσύνη και να κλειδώσει στο ποσοστό του 5%, με αναφορά στις γενικές διατάξεις που ισχύουν σήμερα.

Αυτό χρειάζεται μια πολύ μικρή αλλαγή στο σημείο 12β, την οποία μπορούμε και να σας προτείνουμε. Στο σημείο, δηλαδή, που λέει «φορολογούνται με τον συντελεστή φόρου μερισμάτων», να προστεθεί η φράση «που προβλέπονται από τις γενικές διατάξεις φορολογίας εισοδήματος, κατά το χρόνο ψήφισης της παρούσας διάταξης».

Επίσης, για την απαλλαγή από την ειδική εισφορά αλληλεγγύης αρκεί μια μικρή αλλαγή στο σημείο 12α, που να λέει «με τη μεταβολή του φόρου μερισμάτων», όπως γράφει τώρα, «εξαντλείται κάθε άλλη φορολογική υποχρέωση των μετόχων - εταίρων από κάθε άλλο τέλος, φόρο ή εισφορά», όπως γράφει, «καθώς και από την ειδική εισφορά αλληλεγγύης για τα εισοδήματά τους».

Αυτό θέλω να προσθέσω.

Παρακαλούμε, κύριε Πρόεδρε, να γίνει κατανοητό το δίκαιο αίτημά μας και θα θέλαμε να αντιληφθείτε ότι τα πλοία μας αποτελούν αναπόσπαστο μέρος της ελληνικής ναυτιλίας, την οποία ο αυξημένης συνταγματικής ισχύος νόμος του 1975, εκλαμβάνει ως ενιαία οικονομική έννοια και, ως εκ τούτου, θέτει κατ’ ενιαίο τρόπο τη φορολόγησή της εκ μέρους της πολιτείας.

Εφόσον η Ευρωπαϊκή Ένωση, μάλιστα, απαιτεί, μεταξύ άλλων και την φορολόγηση των μερισμάτων των μετόχων των ναυτιλιακών εταιρειών, με το συμφωνημένο 5%, κατά τις γενικές διατάξεις, αυτό είναι σωστό να συμβεί με ενιαίο τρόπο και όχι να επιβληθεί μια δυσμενέστερη φορολογία στα ελληνικά.

Σας ευχαριστούμε πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Ο κ. Παπαδήμος, έχει το λόγο.

**ΝΙΚΟΛΑΟΣ ΠΑΠΑΔΗΜΟΣ (Α΄ Αντιπρόεδρος του Δ.Σ. της Επιτροπής Λογιστικής Τυποποίησης και Ελέγχων (ΕΛΤΕ)):** Ευχαριστώ, κύριε Πρόεδρε.

Καλημέρα, κύριε Πρόεδρε και αξιότιμοι Βουλευτές.

….. (δεν ακούγεται) του σχεδίου νόμου, εναρμονίζεται με τις ευρωπαϊκές διατάξεις, ειδικότερα του Κανονισμού 537/2014. Σήμερα, σύμφωνα με τον ν.4449/2017, έχει μέγιστη διάρκεια πέντε έτη για τις μη εισηγμένες εταιρείες και δε μπορούν να αναλάβουν ξανά μετά από διετία. Αναπροσαρμόζεται το ανώτατο όριο, που υπάρχει μέσα στον Κανονισμό, σε 7 έτη και 3, αντίστοιχα. Το cooling off period είναι τρία χρόνια για τις μη εισηγμένες εταιρείες και για τις εισηγμένες, από πέντε χρόνια γίνεται ξανά επτά.

Αυτό σημαίνει ότι δε θα μπορεί ένας ελεγκτής που είναι σε μία εταιρεία να ελέγχει την εταιρεία μετά από την επταετία, θα πρέπει να αλλάξει ελεγκτική εταιρεία και μετά να ξαναέρθει στην ίδια εταιρεία μετά από τρία χρόνια.

Εναρμονίζεται με τις διατάξεις της Ευρωπαϊκής Ένωσης και τις περισσότερες χώρες που έχουν αυτό το ανώτατο όριο. Είναι προς όφελος των εταιρειών και ταυτίζεται και με τον Κανονισμό του Κώδικα Δεοντολογίας για Επαγγελματίες Ελεγκτές, που εκεί έχει θέσει το ανώτατο όριο, στα επτά χρόνια, που χρησιμοποιούν οι ελεγκτές, με το ΦΕΚ του 2017, που έχουμε βγάλει.

Άρα, είναι προς όφελος για τις εταιρείες και για τους ορκωτούς.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε. Ο κ. Κοντογεώργος, έχει το λόγο.

Ακούσαμε, με προσοχή τις τοποθετήσεις των εκπροσώπων των Φορέων, βεβαίως με μια επιφύλαξη ότι, κάθε φορά που συζητούνται οικονομικά θέματα στην Επιτροπή μας, υπάρχει μια τάση μεγιστοποίησης των απαιτήσεων και μία, θα έλεγα, υπεκφυγή, παρεκτροπή, από τις διατάξεις συγκεκριμένου Νομοσχεδίου, με αποτέλεσμα πολλές φορές να βραχυκυκλώνουν οι πραγματικές απόψεις των Φορέων.

Θα ήθελα, κύριε Υπουργέ, να επισημάνω την επανεξέταση των διατάξεων σχετικά με τα τουριστικά λεωφορεία, που αφορούν την εξίσωση των τελών κυκλοφορίας των τουριστικών λεωφορείων για ένα χρονικό διάστημα, μέχρι που θα αρχίσουν να αίρονται τα προβλήματα αυτά με τις δυσμενείς συνέπειες που επέφερε η COVID, αλλά και η μεγάλη οικονομική κρίση, θα τα πείτε βεβαίως.

Επίσης, ήθελα να επισημάνω ότι, με τις περισσότερες τοποθετήσεις των Εκπροσώπων που ήταν και ολιγόλεπτες, συμφωνούν απόλυτα με τις ρυθμίσεις του σχεδίου νόμου, με εξαίρεση βεβαίως την τοποθέτηση του Εκπροσώπου της Πανελλήνιας Ομοσπονδίας των Ενόπλων Δυνάμεων, ο οποίος βεβαίως εκπρόσωπος, ούτε λίγο, ούτε πολύ παρόλο που δεν υπάρχει καμία διάταξη μέσα στο σχέδιο νόμου, ξέφυγε τελείως, είναι ένα σοβαρό θέμα.

Θα μπορούσε, βεβαίως, να εξαιρεθεί κύριε Υπουργέ, από εσάς και από τους άλλους Υπουργούς, σε κάποια άλλη διαδικασία γιατί είναι τελείως εκτός του σχεδίου νόμου του σημερινού. Δεν έχουμε καμία διάταξη τέτοια, που να μπορεί να συμπληρώνει την τοποθέτηση των Φορέων πάνω σε αυτό.

Παρόλα αυτά όμως, θα έλεγα, ότι, θα πρέπει να επανεξεταστούν από το Υπουργείο Οικονομικών, κάποια δεδομένα που έχουν σχέση με τις αποφάσεις των δικαστηρίων και την υλοποίηση τους, στα πλαίσια βεβαίως των νόμων.

Αυτό ήθελα να πω κύριε Υπουργέ, κύριε Πρόεδρε, δεν έχω να επισημάνω τίποτα περισσότερο. Σημασία έχει ότι, σε τελική ανάλυση οι περισσότεροι των Φορέων συμφωνούν με τις διατάξεις του σχεδίου νόμου που έρχονται και αυτό πρέπει μας ευχαριστεί ιδιαίτερα.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Μπακαδήμα Φωτεινή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)** Ευχαριστούμε πολύ κ. Κοντογιώργο. Τον λόγο έχει η κυρία Ελευθεριάδου.

Εμένα, αντιθέτως με τον Εισηγητή της Πλειοψηφίας, δεν με ενόχλησε καθόλου το ότι ο κ. Ρώτας, τοποθετήθηκε επί όλων των συνταξιοδοτικών, εργασιακών και επαγγελματικών θεμάτων τους, τα οποία φαίνεται ότι έχουν μείνει άλυτα τα τρεισήμισι αυτά χρόνια, παρόλο που και το Υπουργείο Εθνικής Άμυνας, αλλά και το Υπουργείο Οικονομικών επαίρονται, για τον τρόπο με τον οποίον αυξάνονται οι αμυντικές δαπάνες της χώρας μας και για τον πατριωτισμό τους.

Εδώ, είδαμε έναν άνθρωπο, ο οποίος ήταν απελπισμένος και προφανώς φαίνεται ότι δεν έχει καμία πρόσβαση, ούτε στο Υπουργείο Εθνικής Άμυνας, ούτε στο Υπουργείο Οικονομικών, για να μεταφέρει τα αιτήματά του και να ακουστεί.

Εγώ προσωπικά, έχω καταθέσει για αυτά τα θέματα που ανέφερε ο κ. Ρώτας πολλές ερωτήσεις και ό,τι πρόβλημα μου έχει μεταφερθεί το έχω καταθέσει στο Ελληνικό Κοινοβούλιο σε μορφή ερώτησης, όπως προβλέπεται.

Δυστυχώς φαίνεται ότι δεν υπάρχουν πρόθυμα αυτιά στα δύο Υπουργεία για να ακούσουνε τους στρατιωτικούς, για να ακούσουνε αυτούς τους ανθρώπους, οι οποίοι, όπως είπε κ. Ρώτας, αντιμετωπίζονται ως προσωπικό δεύτερης κατηγορίας. Εμένα λοιπόν αυτό αν ήμουν στη θέση του Υπουργού, αυτή τοποθέτηση του κ. Ρώτα, πραγματικά σε μια Επιτροπή που δεν έχει αυτό το αντικείμενο, θα με προβλημάτιζε.

Θα με προβλημάτιζε, για το πόσο απελπισμένοι και για το πόσο απογοητευμένοι είναι αυτοί οι άνθρωποι από τα τρεισήμισι αυτά χρόνια διακυβέρνησης της Νέας Δημοκρατίας και όχι να κάνουμε κριτική στον άνθρωπο, ο οποίος όπως έχει καθήκον, βρήκε την ευκαιρία και μετέφερε τα προβλήματα του κλάδου του, έστω και με αυτό τον τρόπο. Ό,τι δεν μας αρέσει και ό,τι δεν θέλουμε να ακούμε, να μην το υποτιμάμε και το υποβαθμίζουμε.

Εγώ, λοιπόν, καλώ τον Υπουργό, έστω και με αυτό τον τρόπο που του έχουν μεταφερθεί συγκεκριμένα προβλήματα, να ανοίξει την πόρτα του Υπουργείου στους εκπροσώπους των εργαζομένων στο Υπουργείο Εθνικής Άμυνας και να συζητήσει μαζί τους και να δει τι μπορεί να λυθεί από όλα αυτά, γιατί μίλησε ακόμη και για σοβαρά εργατικά ατυχήματα. Δεν ξέρω, αν το προσέξατε, μίλησε για ακρωτηριασμούς.

Δεν έχω να κάνω κάποια ερώτηση στον κ. Ρώτα. Εγώ άκουσα με πολύ μεγάλη προσοχή αυτά που είπε και για ό,τι δεν έχω κάνει ήδη κοινοβουλευτική παρέμβαση, θα κάνω και ότι δεν έχει απαντηθεί, θα το ξανά καταθέσω με την προβλεπόμενη διαδικασία.

Θα ήθελα να πω, επίσης, για τον κύριο Εμμανουηλίδη, ότι εγώ απ’ ότι κατάλαβα από την τοποθέτησή του, δεν είναι το θέμα η ενίσχυση λόγω COVID στα τουριστικά λεωφορεία. Εδώ, ο κ. Εμμανουηλίδης από όσα είπε, καταρρέει όλο το αφήγημα του Υπουργείου Τουρισμού και του Υπουργείου Οικονομικών για την ανάκαμψη του τουρισμού σε όλη την Ελλάδα. Εδώ μας είπε ο κ. Εμμανουηλίδης, ότι μόνο σε συγκεκριμένες περιοχές υπάρχει ανάκαμψη και κατά τα λοιπά ο τουριστικός κλάδος και ο κλάδος των τουριστικών λεωφορείων, καταρρέει σε όλη την υπόλοιπη Ελλάδα και μάλιστα, καταρρέει όχι λόγω Covid, αυτό είναι μόνο ένα κομμάτι. Μας είπε ο άνθρωπος συγκεκριμένα πράγματα, ότι οι τουρίστες πλέον δεν θέλουν τον ομαδικό τουρισμό, τον οργανωμένο, ότι επικρατεί στη βόρεια Ελλάδα ο οδικός τουρισμός, ότι υπάρχει αύξηση στις τιμές των καυσίμων, τις οποίες δεν μπορούν να αντιμετωπίσουν.

Στο σημερινό νομοσχέδιο φέρνετε μια παράταση της μείωσης των τελών, λόγω COVID. Αυτό δεν μπορεί να συνεχιστεί. Πρέπει να δείτε τις πραγματικές αιτίες, που έχει μειωθεί το αντικείμενο εργασίας του συγκεκριμένου κλάδου και να γίνουν μειώσεις μόνιμες και πάγιες, για άλλους λόγους, μη χρησιμοποιούμε τον COVID για να λέμε ότι αυτό φταίει και όχι η οικονομική πολιτική που ακολουθείτε, κύριε Υπουργέ. Μην κλείνετε τα μάτια στα πραγματικά προβλήματα, γιατί θέλετε να ρίξετε τις ευθύνες στον COVID. Εδώ ο άνθρωπος είπε συγκεκριμένα πράγματα.

Θέλω να ρωτήσω κάτι, τον κ. Σταυριδόπουλο. Απ’ ότι κατάλαβα, απλά ο κύριος Σταυριδόπουλος ζητάει να αντιμετωπίζονται φορολογικά οι μικροί πλοιοκτήτες όπως οι μεγάλοι εφοπλιστές. Αυτό ζητάει, να μην υπάρχει άδικη μεταχείριση και άδικη φορολόγηση, εις βάρος των μικρών. Επομένως, έχουμε δύο διατάξεις σε αυτό το νομοσχέδιο, τις οποίες δεν θα κρίνω αυτή τη στιγμή, θα τοποθετηθώ, απλά λέω ότι είναι αντικρουόμενες. Θετική διάταξη για τους εφοπλιστές και τους μεγάλους ιδιοκτήτες, αρνητική διάταξη για τους μικρούς. Ρωτάω τον κ. Σταυριδόπουλο, αν εννοεί αυτό, να μας διευκρινίσει τι ζητάει. Κύριε Υπουργέ μιλάμε για συγκεκριμένα άρθρα, μια ευνοϊκή και μια αρνητική. Αν ο κ. Σταυριδόπουλος θεωρεί, ότι η διάταξη που τον αφορά στο νομοσχέδιο είναι θετική, όπως λέτε εσείς, ας μας το πει. Τον καλέσαμε για συγκεκριμένο λόγο. Ποιος γνωρίζει και ποιος δεν γνωρίζει το νομοσχέδιο, θα κριθεί από τον κόσμο. Εγώ ρωτάω, τον κ. Σταυριδόπουλο. Ο λόγος που τον καλέσαμε είναι γιατί υπάρχει άρθρο συγκεκριμένο, το οποίο τον αφορά και ρωτάω συγκεκριμένα να μας πει, τι ζητάει, με ποιους να εξομοιωθεί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ (Εισηγητής της Πλειοψηφίας)**: Επί προσωπικού το λόγο κύριε Πρόεδρε.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας)**: Δεν είπα κάτι προσωπικό για εσάς.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ (Εισηγητής της Πλειοψηφίας)**: Ενοχλήθηκα με την πρώτη λέξη που είπε η κυρία Ελευθεριάδου. Ακούσατε κάποια έκφραση από εμένα ότι ενοχλήθηκα από τις τοποθετήσεις των εκπροσώπων; Σας παρακαλώ πάρα πολύ. Δεν ενοχλήθηκα. Αντιθέτως, οι απόψεις μας για τα θέματα αυτά πρέπει είναι ξεκάθαρες. Η δική μου άποψη είναι ξεκάθαρη. Ο εκπρόσωπος της Ομοσπονδίας των εργαζομένων των Ενόπλων Δυνάμεων, των Στρατιωτικών, δεν μπορεί να συμπεριφέρεται ως κοινός συνδικαλιστής σε εργοτάξιο κατασκευής...

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας)**: Τι λέτε κύριε Κοντογεώργη; Δεν ντρέπεστε; Ο άνθρωπος ήρθε εδώ και κατέθεσε.

Κύριε Πρόεδρε, νομίζω ότι πρέπει ο συνάδελφος να ανακαλέσει το χαρακτηρισμό στον καλεσμένο μας.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ (Εισηγητής της Πλειοψηφίας)**: Κύριε Πρόεδρε, επαναλαμβάνω, η τοποθέτησή μου, συγκεκριμένα για το θέμα αυτό, είναι ότι κανένα από τα θέματα που ετέθησαν σήμερα από τον Εκπρόσωπο των εργαζομένων στις Ένοπλες Δυνάμεις, δεν έχει καμία σχέση με το σημερινό νομοσχέδιο. Είναι ξεκάθαρο.

Δεύτερον, παρ’ όλα αυτά είπα στον Υπουργό σε θέματα που είναι εκκρεμή από δικαστικές αποφάσεις, να εξεταστούν με λεπτομέρεια από τον Υπουργό. Καμία ενόχληση δεν έχω.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας)**: Πάντως είναι προσβλητικός ο χαρακτηρισμός για τους καλεσμένους μας και για τους συνδικαλιστές στα εργοτάξια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Νομίζω ότι υπερέβαλε ίσως ο κ. Κοντογεώργος και να κλείσουμε εκεί το θέμα.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ (Εισηγητής της Πλειοψηφίας)**: Κύριε Πρόεδρε, το θέμα έκλεισε. Ανακαλώ το κομμάτι αυτό όσον αφορά τον συνδικαλισμό. Αλλά, όμως, πρέπει να γνωρίζουμε και ο σεβασμός απέναντι στα κοινοβουλευτικά όργανα και στους βουλευτές, όταν εκφράζονται οι εκπρόσωποι των φορέων, θα πρέπει να είναι ανάλογος. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Πολύ καλά. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Θα ήθελα να ευχαριστήσω τους φορείς για την παρουσία τους εκ μέρους της Ελληνικής Λύσης. Θα αναφερθώ πρώτα στον κ. Ρώτα, τον Πρόεδρο του Διοικητικού Συμβουλίου της ΠΟΜΕΝΣ, ο οποίος αναφέρθηκε σε έλλειψη σεβασμού και σε εμπαιγμό εκ μέρους της Κυβέρνησης. Κατά την άποψή μας, είναι πολύ σοβαρές κατηγορίες και αν μπορεί να τις τεκμηριώσει καλύτερα, γιατί δεν μπόρεσα να ακούσω όλα όσα είπε.

Όσον αφορά τα αιτήματά του, θα ήθελα να γνωρίζω ποια είναι συγκεκριμένα σε σχέση με το νομοσχέδιο. Επίσης, πού βλέπει τα προβλήματα, όσον αφορά βέβαια το νομοσχέδιο και όχι τα γενικότερα τα οποία τα καταλάβαμε και έχει απόλυτο δίκιο. Φυσικά πρέπει να λυθούν όλα όσα είπε. Είναι θέματα τα οποία απασχολούν πραγματικά όλους τους Στρατιωτικούς. Θέλω, όμως, να ρωτήσω ποια είναι τα προβλήματα που βλέπει σε σχέση με το σημερινό νομοσχέδιο.

Επίσης, ήθελα να ρωτήσω την κυρία Πέππα, της Ένωσης Εφοπλιστών, για ένα συγκεκριμένο θέμα που αφορά τις εισφορές. Εξ όσων γνωρίζουμε, η εισφορά μειώθηκε από τον ΣΥΡΙΖΑ στα 40.000.000, ενώ τώρα δεν επανέρχεται ούτε στο αρχικό στάδιο τουλάχιστον σύμφωνα με αυτά που ισχυριζόταν ο κ. Γεωργιάδης ότι είχε συμφωνήσει στο παρελθόν με τον κ. Σαμαρά κατηγορώντας τον ΣΥΡΙΖΑ. Αναφέρετε τώρα πως από τότε που θεσμοθετήθηκε η εισφορά, το 2013, το Ελληνικό Δημόσιο είχε εισπράξει μόλις το 1/5 αυτής που συμφωνήθηκε να πληρώσουν οι Έλληνες εφοπλιστές. Δηλαδή, τα 85 από τα 420 εκατομμύρια που ήταν ως στόχος για την τετραετία 2014 - 2017. Εδώ θα ήθελα να την ρωτήσω αν ισχύει ή τι ακριβώς ισχύει, γιατί δεν έχουμε πάρει καμία απάντηση, όταν θέσαμε τη συγκεκριμένη ερώτηση και χθες στον Υπουργό.

Θα κλείσω με τον κ. Εμμανουηλίδη, όσον αφορά τα τουριστικά λεωφορεία. Πράγματι υπάρχουν πολλά προβλήματα. Το έχουμε συναντήσει πολλές φορές. Συμφωνούμε στο ότι πρέπει να επιλυθούν με πάγιες ρυθμίσεις και όχι αποσπασματικά, όπως στο σημερινό νομοσχέδιο, απλά με παρατάσεις, οι οποίες πραγματικά σε τελική ανάλυση δεν ωφελούν κανέναν. Ευχαριστώ πολύ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε πολύ κύριε Βιλιάρδο.

Το λόγο έχει ο κ. Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πάρα πολύ. Κι εγώ εκ μέρους του ΜέΡΑ25 να ευχαριστήσω όλους τους φορείς που τοποθετήθηκαν, άλλος αναλυτικότερα άλλος πολύ λιγότερο. Να ξεκινήσω με τον κ. Ρώτα, έχουμε πολλές φορές ως ΜέΡΑ 25 και εγώ προσωπικά, αναδείξει της ερωτήσεις, που μας στέλνουν με τα προβλήματα, τις συντάξεις και τους μισθούς.

Θα ήθελα, να σας ρωτήσω κ. Ρώτα, το κατά πόσο αυτά τα προβλήματα που αναφέρετε σήμερα, στην επιτροπή επηρεάζουν την ψυχολογία, την ικανοποίηση, το αξιόμαχο γενικά αυτών των ανθρώπων, οι οποίοι φυλούν Θερμοπύλες. Ένα παραπάνω σήμερα που τα πράγματα είναι τεταμένα εδώ πέρα στην περιοχή μας.

Να πάω στον κ. Εμμανουηλίδη, σας ευχαριστούμε για την τοποθέτησή σας. Θα θέλαμε, προσωπικά προέρχομαι κι εγώ από την Κρήτη, να μας πείτε τι προτάσεις έχετε σε ότι αφορά αυτό που είπατε ότι έχουμε τον γηραιότερο στόλο τουριστικών λεωφορείων στην Ευρώπη.

Τι πρέπει να κάνουμε γι’ αυτό;

Τι πρέπει να κάνουμε για την έλλειψη προσωπικού και οδηγών όπως αναφέρατε;

Υπάρχει έλλειψη προσωπικού παντού σε όλα τα επίπεδα ακόμη και σε εργάτες γης. Θα θέλαμε τις προτάσεις σας γι’ αυτό το θέμα. Ευχαριστώ κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Ρώτας.

**ΔΗΜΗΤΡΙΟΣ ΡΩΤΑΣ: (Πρόεδρος του Δ.Σ της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ):** Νομίζω ότι τα θέματα, τα οποία αναφέρθηκα σήμερα, πρέπει και οφείλουν να μπούνε στο εν λόγω νομοσχέδιο για να λυθούνε. Δεν είναι δυνατόν εδώ και τρεισήμισι χρόνια οι αξιωματικοί από τον Θεσμό των Εθελοντών Μακράς Θητείας να μην έχουν πάρει την αντίστοιχη μισθολογική τους προαγωγή. Αυτό είναι απαράδεκτο, δεν ισχύει σε καμία άλλη χώρα της Ευρωπαϊκής Ένωσης, πουθενά. Δεν είναι δυνατόν τα πλεύσιμα, με τα οποία οι συνάδελφοι μας στα πολεμικά καράβια να μην έχουν πάρει αυτά που έχει εξαγγείλει ο Πρωθυπουργός της χώρας.

Να πούμε, για τα Φύλλα πορείας, τα οποία επτά χρόνια, ένα Προεδρικό Διάταγμα δεν έχει βγει. Όλοι του Δημοσίου Τομέα μετακινούνται με 40 ευρώ αποζημίωση και εμείς με 29 και 35; Για ποιο λόγο;

Γιατί αυτή η διαφοροποίηση στη νυχτερινή αποζημίωση;

Από το 2017, ισχύει και ακόμα δεν έχει εφαρμοστεί. Πήγαμε στα δικαστήρια κερδίσαμε τις αποφάσεις και ακόμα δεν έχει εφαρμοστεί για όλους τους συναδέλφους μας, το οποίο θα πρέπει, να είναι και αναδρομικά.

Υπάρχει, απόφαση για τους Πυροτεχνουργούς από το 2021, η οποία τους δικαιώνει για να παίρνουν το επίδομα στα 130 ευρώ από τα 30 που παίρνουμε σήμερα και δεν έχει εφαρμοστεί. Σας λέω, δύο αποφάσεις οι οποίες έχουν βγει και δεν εφαρμόζονται ή υπάρχουν νόμοι που δεν εφαρμόζονται για τους εν ενεργεία στρατιωτικούς. Για ποιο λόγο; Είναι, ξεκάθαρα τα πράγματα, το αξιόμαχο φυσικά και δεν πέφτει. Πάντα, θα εκτελούμε το καθήκον μας με τον καλύτερο δυνατό τρόπο. Πρέπει, όμως, και η ελληνική πολιτεία να ενσκήψει πάνω στα προβλήματα και να τα επιλύσει, είναι πάρα πολλά.

Συνάδελφοι μας πηγαίνουν με μεταθέσεις στα νησιά και δεν βρίσκουν να μείνουνε. Τους ζητάνε 700 και 800 ευρώ, ενώ ο μισθός τους είναι 900 ευρώ και τις πιο πολλές περιπτώσεις οι σύζυγοί τους δεν δουλεύουν λόγω του ότι πρέπει να τους ακολουθούν. Πώς θα ζήσουν αυτοί οι άνθρωποι; Το έχετε αντιληφθεί αυτό.

Δεν έχω να πω κάτι άλλο νομίζω, ότι είναι σαφέστατα αυτά που είπα και θα πρέπει επιτέλους να δοθούν άμεσες λύσεις. Είναι και οι εξαγγελίες του Πρωθυπουργού της χώρας. Ευχαριστώ κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κουρουμπλής Παναγιώτης.

**ΚΟΥΡΟΥΜΠΛΗΣ ΠΑΝΑΓΙΩΤΗΣ:** Ευχαριστώ κ. Πρόεδρε. Θα ήθελα να ρωτήσω τον κ. Ρώτα γιατί αυτά που ακούω ειλικρινά κ. Πρόεδρε, χωρίς καμία διάθεση αντιπολιτευτική με στεναχωρούν.

Σε μια περίοδο που η χώρα βρίσκεται σε μια ένταση με την απέναντι πλευρά, σε μία περίοδο, που πρέπει η συνοχή των δυνάμεων του τόπου να είναι στο επίπεδο που είναι, δεν μπορεί να ακούγονται αυτά τα πράγματα.

Δηλαδή, να υπάρχουν αποφάσεις και η κυβέρνηση να λέει ότι, εδώ είμαστε πρωταθλητές, σε όλα. Δεν έχει μείνει τίποτα που δεν είμαστε στην Ευρώπη πρωταθλητές και τους δείκτες που έχουμε πιάσει στην οικονομία, ενώ έχει εισπράξει πάνω από πέντε δισεκατομμύρια παραπάνω, από αυτά που προέβλεπε ο προϋπολογισμός από φόρους και να μένουν ανικανοποίητα (τα αιτήματά τους).

Θα ήθελα επί αυτού, ο κ. Ρώτας να είναι ακόμα πιο σαφής, για να καταλάβουμε και να δούμε και εμείς με ποιον τρόπο θα πιέσουμε αυτή την υπόθεση, που είναι εθνική υπόθεση, το προσωπικό των ενόπλων δυνάμεων. Ρωτώ, σήμερα, όπως είναι η μισθολογική τους κατάσταση, ποια είναι η αγοραστική δύναμη που διαθέτουν για να καλύψουν τις ανάγκες επιβίωσης των οικογενειών τους.

Ακόμα, θέλω να ρωτήσω την εκπρόσωπο της Ένωσης Ελλήνων Εφοπλιστών, για να καταλάβει ο ελληνικός λαός. Κύριε Πρόεδρε, και το λέω μετά λόγου γνώσεως, διαχρονικά όλες οι κυβερνήσεις έχουν στηρίξει τον εφοπλισμό της χώρας και τη ναυτιλία την ελληνική. Δεν υπήρξε όμως η ανάλογη ανταπόκριση ποτέ. Θέλω να ξέρει ο ελληνικός λαός, ότι υπέγραψε η ΝΔ μαζί με το ΠΑΣΟΚ την πρώτη συμφωνία με τους εφοπλιστές το 2013, υπέγραψε και ο ΣΥΡΙΖΑ. Θέλω να μου πει με σαφήνεια αν τηρήθηκαν αυτές οι συμφωνίες και πόσα χρήματα οφείλει. Κύριε Υπουργέ, έχετε πολύ μεγάλη ευθύνη να μας φέρνετε στη Βουλή μία διάταξη που πρέπει να την ψηφίσουμε και να μη μας λέτε ποια είναι τα λεφτά τα οποία δεν έχουν πληρωθεί μέχρι σήμερα, από τη μεριά των φτωχών εφοπλιστών, για να μιλήσω έτσι. Γιατί ξέρουμε πάρα πολύ καλά, στην περίοδο τώρα αυτή που ζούμε, έχουν διπλασιάσει και τριπλασιάσει τις περιουσίες τους. Να μας πούνε, λοιπόν, να ξέρει ο ελληνικός λαός, τον οποίο για 5.000 του ζητάμε να πλειστηριαστεί το σπίτι του και είναι ντροπή να μην πληρώνει ο εφοπλισμός τις υποχρεώσεις του. Αυτά που συμφωνεί. Να μας πούνε λοιπόν και να ζητήσω συγνώμη αν τα έχουν πληρώσει. Πραγματικά να ζητήσω συγγνώμη.

Εξανίσταμαι, κύριε Πρόεδρε, γιατί είναι κάτι το οποίο είμαι βέβαιος ότι ενοχλεί και τον ίδιο τον κύριο Σταϊκούρα. Το πιστεύω και το λέω δημόσια, αλλά πρέπει να ειπωθεί όμως, για να καταλάβουν ότι δεν μπορούν να κοροϊδεύουν. Δεν μπορούν να ζητάνε συνεχώς να παίρνουν χρήματα, διευκολύνσεις, να τους στηρίζουμε όλες οι κυβερνήσεις και αυτοί να ….. όταν πρέπει να πληρώσουν. Θα ανέβει αυτό στη Βουλή, στην Ολομέλεια και θα είναι εκτεθειμένη η κυβέρνηση. Όταν ζητάμε σήμερα να παίρνουμε και ένα ευρώ από έναν πολίτη, δεν μπορεί αυτή τη στιγμή να υπάρχει τέτοια εκκρεμότητα. Δηλαδή, γιατί υπογράφουμε τη νέα συμφωνία, για να κοροϊδεύουμε τον κόσμο;

Το δεύτερο που θέλω να ρωτήσω στον κύριο Σταυριδόπουλο, αν αυτή τη μεταχείριση την κρίνουν αντισυνταγματική, διότι είναι εντελώς διαφορετική. Πιστεύω ότι η πλευρά τους περίμενε ανάλογη φορολόγηση και των μεγάλων. Και τι ακριβώς διεκδικούν αυτή τη στιγμή. Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Εμμανουηλίδης.

**ΑΠΟΣΤΟΛΟΣ ΕΜΜΑΝΟΥΗΛΙΔΗΣ (Πρόεδρος της Ομοσπονδίας Επιχειρηματιών Τουρισμού και Ιδιοκτητών Τουριστικών Γραφείων και Λεωφορείων):** Σας ευχαριστώ, κύριε Πρόεδρε. Κύριε Υπουργέ, πάνω απ’ όλα διαβάζοντας το νομοσχέδιο για τα τέλη κυκλοφορίας, διαβάζω πως είναι η μείωση των τελών κυκλοφορίας μόνο για το 2023.

Αυτό πρέπει να παγιωθεί, κύριε Υφυπουργέ και σε αυτό το κράτος δικαίου πρέπει να πληρώνουμε ίσα ποσά, όσα πληρώνουν και άλλοι φορείς που μεταφέρουν επιβάτες, όπως παραδείγματος χάρη τα ΚΤΕΛ. Επίσης, το καθεστώς του φόρου προστιθέμενης αξίας, που έχει παραταθεί μέχρι 30/6 του 2023, πρέπει αυτό να μείνει έτσι, διότι μπροστά μας το 2023, έχουμε μια νέα τουριστική σεζόν και αυξάνοντας από εκεί μετά το ΦΠΑ θα έχουμε προβλήματα με την ξένη αγορά. Φροντίστε αυτά να παγιωθούν, τουλάχιστον προς το παρόν και να μην γινόμαστε επαίτες, τρεις την ώρα, να ζητάμε από την κυβέρνηση αυτά τα δίκαια αιτήματά μας. Και κάντε κάτι με τα καύσιμα, διότι υπάρχει πολύ σοβαρό πρόβλημα στις κινήσεις των τουριστικών λεωφορείων.

Σας είπα ένα παράδειγμα προηγουμένως, για τα άλλα κράτη μέλη της ΕΕ. Τι έχουν κάνει; Το ίδιο προτείνουμε και εμείς, τη μείωση του ειδικού φόρου καυσίμων, ή εναλλακτικά, την εφαρμογή πλαφόν στην τιμή διάθεσης του πετρελαίου κίνησης στους ιδιοκτήτες τουριστικών λεωφορείων.

Με αυτά τα λίγα λόγια ήθελα να τελειώσω. Δεν θέλω κάτι άλλο να πω. Άλλωστε τουρισμός σημαίνει πολιτισμός και γι’ αυτό οι τουριστικοί πράκτορες, όλα αυτά τα χρόνια δεν διαμαρτυρήθηκαν έντονα, απλά έκαναν όλο κι όλο μια πορεία, για να δείξουν ότι υπάρχουμε και εμείς εδώ και να μη μας ξεχνάτε. Γιατί άλλωστε, όλοι εσείς που κυβερνάτε αυτή τη χώρα, στους προεκλογικούς σας λόγους αναφέρεστε ότι ο τουρισμός είναι ο πρώτος πυλώνας ανάπτυξης. Σε αυτόν τον πρώτο πυλώνα ανάπτυξης το πρώτο εργαλείο είναι το τουριστικό γραφείο και το τουριστικό λεωφορείο. Εάν δεν υπάρχει τουριστικό γραφείο και τουριστικό λεωφορείο, δεν υπάρχει τουρισμός. Εμείς διακινούμε τον τουρισμό, κύριε Πρόεδρε και κύριε Υφυπουργέ. Παρακαλώ, φροντίστε για τα θέματά μας.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Εμμανουηλίδη. Το λόγο έχει η κυρία Πέππα, Διευθύντρια της Ένωσης Ελλήνων Εφοπλιστών.

**ΑΙΚΑΤΕΡΙΝΗ ΠΕΠΠΑ (Διευθύντρια της Ένωσης Ελλήνων Εφοπλιστών):** Ευχαριστώ κύριε Πρόεδρε.

Θα μου επιτρέψετε μια πρώτη παρέμβαση, διότι, σαν Ελληνίδα, ανεξάρτητα από την

επαγγελματική μου σχέση με την Ένωση Ελλήνων Εφοπλιστών, ήμουν και είμαι περήφανη που η χώρα μας είναι πρώτη διεθνώς, σε έναν τομέα σαν την ναυτιλία. Και χαίρομαι που η ελληνική πολιτεία έχει αποδεχθεί και έχει δείξει, ότι την θεωρεί ένα εθνικό κεφάλαιο. Υπερκομματικό είναι για όλους τους Έλληνες.

Ακούστηκαν κάποια σχόλια από τους αξιότιμους συναδέλφους σας, μέλη της Επιτροπής. Όσον αφορά την πρώτη ερώτηση, η πρόσθετη πράξη είναι σαφές ότι αυξάνει τα δημόσια έσοδα. Προβλεπόταν εγγυημένο κεφάλαιο 40 εκατομμυρίων εσόδων και γίνεται 60. Αφορά όμως, την οικειοθελή εισφορά στα μερίσματα των μετόχων των φυσικών προσώπων στις πλοιοκτήτριες εταιρείες. Θα σας πει περισσότερα και έχει και στοιχεία, ο κύριος Αντωνόπουλος, θα με συμπληρώσει.

Όσον αφορά τον κ. Κουρουμπλή, που αναφέρθηκε στα πρώτα χρόνια, την πενταετία της οικονομικής κρίσης, εκεί, η συνεισφορά της ναυτιλίας αφορούσε το φόρο χωρητικότητας, το οποίο, σύμφωνα με την πληροφόρηση που έχουμε και σίγουρα το Υπουργείο Οικονομικών έχει τα ακριβή στοιχεία, βεβαίως έχουν καλυφθεί οι υποχρεώσεις και η νέα πρόσθετη πράξη, όπως και η προηγούμενη, έχει και έναν μηχανισμό, ώστε τυχόν έλλειμμα, γιατί φυσικά δεν μπορούμε να ελέγξουμε τα μερίσματα των φυσικών προσώπων πόσα θα είναι κάθε χρόνο, αλλά το τυχόν έλλειμμα έχει μηχανισμό για πλήρη κάλυψη αυτών. Είναι εγγυημένο και θα παρακαλέσω τον κύριο Αντωνόπουλο γιατί έχει πιο πρόσφατα τα στοιχεία να με συμπληρώσει.

Ευχαριστώ πολύ.

**ΚΩΝΣΤΑΝΤΙΝΟΣ ΑΝΤΩΝΟΠΟΥΛΟΣ (Νομικός Σύμβουλος της Ένωσης Ελλήνων Εφοπλιστών):** Μου επιτρέπετε κύριε Πρόεδρε.

Καταρχήν, ευχαριστούμε πάρα πολύ για τις ερωτήσεις. Δίνουν και σε εμάς την ευκαιρία να διαλευκάνουμε ορισμένα πράγματα σε σχέση και με την νομική φύση και με τα δημοσιονομικά, χωρίς να σας ταλαιπωρήσουμε και να σας κουράσουμε.

Είναι απολύτως σαφές, όπως είπε και η κυρία Πέππα, ότι εδώ μιλάμε για δύο διαφορετικά πράγματα. Μιλάμε για την πρόσθετη πράξη, η οποία κατατίθεται τώρα και η οποία επικαιροποιεί τα στοιχεία, σε σχέση με το Ενωσιακό Δίκαιο και σε σχέση με τη συνέχιση του informant investigation από την Ευρωπαϊκή Επιτροπή, oπότε πρόκειται για μία επικαιροποίηση αναγκαία. Το συνυποσχετικό είναι ένας ζωντανός οργανισμός, ο οποίος πρέπει και να επικαιροποιείται και να φροντίζει να μεταλλάσσεται σε σχέση με τις περιστάσεις. Το 2019 και προφανώς, υπάρχει μία στήριξη η οποία ξεκινάει από το 1985 και συνεχίζεται με το θεσμικό και νομοθετικό πλαίσιο.

Το 2019 και το 2022 μοιάζουν πάρα πολύ. Αυτό το οποίο διαφοροποιείται είναι η ποσοτικοποίηση. Τα 40 του εγγυημένου των πλοιοκτητών υπό την έννοια των φυσικών προσώπων, των μετόχων, τα οποία ανάγονται ποσοτικά σε 60 και δεύτερον σε επίπεδο αναγωγής σε διαχειριστές και πλοιοκτήτες, το οποίο είναι πάρα πολύ σημαντικό και είναι ένα novum, αν επιτρέπετε. Πρέπει όμως να είμαστε σαφείς στο εξής. Το συνυποσχετικό του 2013-2014 το οποίο ήταν αρχικώς για τριετία και παρετάθη για δύο ακόμα χρόνια, μια πενταετία, όχι μόνο κάλυψε τα 120 εκατ., 105 εκατ. στη συνέχεια, από διπλασιασμό του φόρου χωρητικότητας, αλλά τα υπερκάλυψε και η υπερκάλυψη αυτή ήταν σαφής και υπάρχουν τα στοιχεία στο Γενικό Λογιστήριο του Κράτους και στο Υπουργείο Οικονομικών, ήταν απόρροια όχι μόνο της βούλησης για, πρώτον, επέκταση της φορολόγησης στα υπό ξένη σημαία πλοία που για πρώτη φορά έγινε νόμος 4110/2013, τον Ιανουάριο του 2013, αλλά, το υπαινίχθη η κυρία Πέππα, και λόγω της αύξησης της διαχείρισης και της πλοιοκτησίας από την Ελλάδα.

Αυτή η στιγμή όλη αυτή η κίνηση, νομοθετική και επιχειρηματική, έχει οδηγήσει σε προσέλκυση πλοιοκτησίας και διαχείρισης και άρα σε επαύξηση των δημοσίων εσόδων. Αυτά είναι σαφή και υπάρχουν καταγεγραμμένα και στο Γενικό Λογιστήριο του Κράτους. Μην μπούμε τώρα σε λεπτομέρειες. Πάντως υπάρχει υπερκάλυψη, όχι μόνο κάλυψη. Ευχαριστώ και συγγνώμη για την μακρυγορία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Αντωνόπουλο. Περνάμε στον κύριο Σταυριδόπουλο. Έχετε το λόγο.

**ΘΡΑΣΥΒΟΥΛΟΣ ΣΤΑΥΡΙΔΟΠΟΥΛΟΣ (Διευθυντής της Πανελλήνιας Ένωσης Πλοιοκτητών – Εφοπλιστών Ρυμουλκών και Ναυαγοσωστικών Πλοίων «Άγιος Νικόλαος»):** Θα απαντήσω και σε αυτό το οποίο με ρώτησε η κυρία Ελευθεριάδου, όπως και αυτό που μου ρώτησε ο κύριος Κουρουμπλής. Ναι, σαφώς. Αισθανόμαστε αδικημένοι, διότι ο τρόπος με τον οποίο αντιμετωπίζει τους λεγόμενους μικρούς, να το πω έτσι, πλοιοκτήτες, δεν είμαστε, λοιπόν, της ποντοπόρου, δηλαδή, ναυτιλίας, είναι διαφορετικός και είναι άνισος. Βεβαίως και να θυμίσω και αυτό το γνωρίζουν οι παράγοντες, οι υπηρεσιακοί του Υπουργείου Οικονομικών ότι και στην πρώτη περίπτωση, του 2013-2014, εμείς θέλαμε να μετέχουμε στο συμφωνητικό.

Τώρα όμως υπάρχει μια διαφορετική μεταχείριση. Οι μεν πλοιοκτήτες της ποντοπόρου, λεγόμενης, ναυτιλίας μπαίνουν στο συμφωνητικό και απαλλάσσονται, κατά αυτόν τον τρόπο, από οποιαδήποτε άλλη φορολογία, περιλαμβανομένης και της λεγόμενης εισφοράς αλληλεγγύης. Θεωρώ, λοιπόν, ότι με αυτό το σύστημα, όπως το ανέπτυξε ο κύριος Αντωνόπουλος, που πολύ σωστά το ανέπτυξε, ενώ εμείς καλούμαστε να πληρώσουμε φόρο των μερισμάτων με βάση τις γενικές διατάξεις, χωρίς να προσδιορίζεται κάποιο ποσοστό σε αυτές, όποιες θα είναι αυτές, και παράλληλα δεν μας απαλλάσσει από οποιαδήποτε άλλη, παρά λέει ότι και για την ειδική εισφορά αλληλεγγύης υπάρχει σαφής υποχρέωση. Άρα, τι μας κάνει σωστά ο νόμος, αυτή τη στιγμή; Και επαναλαμβάνω ότι από το 1975 ο νομοθέτης έθεσε έναν ενιαίο τρόπο με τον οποίο αντιλαμβάνεται την ελληνική ναυτιλία, διότι ακόμη και τα ρυμουλκά, που είναι ουκ ολίγα αυτή τη στιγμή στην Ελλάδα, αποτελούν μέρος στήριξης της ναυτιλίας και στήριξης της ασφαλούς εισόδου και εξόδου των πλοίων από τα ελληνικά λιμάνια.

Κλείνω λέγοντας ότι, τόσο ο Οργανισμός Λιμένα Πειραιά, όσο και πρόσφατα η ένωση Λιμένων Ελλάδος με επιστολές τους έχουν καταδείξει ότι μια βαρύτερη, να το πω έτσι, και υψηλότερη φορολογία επί των ρυμουλκών θα έχει σαν αποτέλεσμα μεγάλη αύξηση του λεγόμενου τέλους εισόδου και εξόδου των πλοίων για την παροχή υπηρεσιών ρυμούλκησης, το οποίο δεν θα ωφελήσει την ελληνική οικονομία αυτή τη στιγμή και θα επιβαρύνει, θα κάνει ακριβότερο, το μικρό λιμάνι. Αυτά έχω να πω. Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε και να περάσουμε στον κύριο Παπαδήμο.

**ΝΙΚΟΛΑΟΣ ΠΑΠΑΔΗΜΟΣ (Α΄ Αντιπρόεδρος του Δ.Σ. της Επιτροπής Λογιστικής Τυποποίησης και Ελέγχων- ΕΛΤΕ):** Ευχαριστώ, κύριε Πρόεδρε. Εμείς θεωρούμε ότι η επιμήκυνση από πέντε σε επτά χρόνια, είναι σύμφωνη με το Ευρωπαϊκό Δίκαιο και εναρμονίζεται και με τις υπόλοιπες χώρες στην Ευρωπαϊκή Ένωση.

Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ.

Ολοκληρώσαμε τη διαδικασία με τους εκπροσώπους των Φορέων, κύριε Υπουργέ έχετε το λόγο για να κάνετε κάποια τοποθέτηση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Πρώτον, ευχαριστούμε τους Φορείς για τη συμμετοχή τους. Ακούσαμε με προσοχή τις προτάσεις και τις παρατηρήσεις τους. Θα επικεντρωθώ μόνο σε δύο, γιατί δύο, επί της ουσίας έκαναν προτάσεις και παρατηρήσεις πάνω στο νομοσχέδιο που συζητάμε σήμερα.

Πρώτον, ο κ. Απόστολος Εμμανουηλίδης, ο Πρόεδρος της Ομοσπονδίας Επιχειρηματιών Τουρισμού και Ιδιοκτητών Τουριστικών Γραφείων και Λεωφορείων Ελλάδος. Κύριε Εμμανουηλίδη, όντως υπήρξαν προβλήματα κατά τη διάρκεια της υγειονομικής κρίσης και συνεχίζονται κατά τη διάρκεια της ενεργειακής κρίσης. Τα μέτρα στήριξης, ύψους 43 δισεκατομμυρίων ευρώ, για να στηρίξουμε την κοινωνία -επιχειρήσεις, ανέργους, νοικοκυριά- με μέτρα στήριξης όπως η επιστρεπτέα προκαταβολή, η αναστολή των εργαζομένων -δεν θέλω να τα επαναλάβω- στόχο είχαν αυτό το πράγμα, να μείνουν όρθιες και οι επιχειρήσεις όπως οι δικές σας, του κλάδου σας, των τουριστικών επιχειρήσεων, των τουριστικών λεωφορείων.

Στο συγκεκριμένο νομοσχέδιο -μόνο στο συγκεκριμένο νομοσχέδιο- τρεις διατάξεις αφορούν εσάς. Η πρώτη διάταξη είναι η εξομοίωση των τελών κυκλοφορίας των τουριστικών λεωφορείων και για το έτος 2023, όπως για το 2021 και 2022, με τα τέλη κυκλοφορίας των υπεραστικών λεωφορείων. Από τα 595 ευρώ που πληρώνατε εξομοιώνονται με αυτά των υπεραστικών ΚΤΕΛ. Η δεύτερη διάταξη είναι ο φόρος υπεραξίας κατά τη μεταβίβαση των τουριστικών λεωφορείων, που συμπεριλαμβάνονται σε αυτή τη διάταξη και τα ταξί και τα λεωφορεία των υπεραστικών ΚΤΕΛ και τα φορτηγά. Η διαδικασία αυτή έληγε με τον αντικειμενικό προσδιορισμό της αξίας των οχημάτων 1/12/2022, το παρατείνουμε άλλα δύο χρόνια, μέχρι 31/12/2024 και η τρίτη διάταξη, για την παράταση του μειωμένου συντελεστή ΦΠΑ 13% στις μεταφορές προσώπων. Άρα μόνο σε αυτό το νομοσχέδιο υπάρχουν τρεις ευνοϊκές διατάξεις για εσάς.

Πάμε στον κ. Σταυριδόπουλο, Διευθυντή της Πανελλήνιας Ένωσης Πλοιοκτητών– Εφοπλιστών Ρυμουλκών και Ναυαγοσωστικών Πλοίων «Άγιος Νικόλαος». Κύριε Σταυριδόπουλε μιλήσατε για διαφορετική φορολόγηση και διαφορετική μεταχείριση του κλάδου σας, με τον κλάδο της ποντοπόρου ναυτιλίας. Αυτό εδώ πέρα, για να ξεκαθαρίσουμε, με το άρθρο 8 που τροποποιείται το άρθρο 57 του ν.4646/2019 και λέει: «Το τέλος για τα ρυμουλκά και τις αυτοκινούμενες βυθοκόρους καταβάλλεται με τον παρακάτω πίνακα», δεν έχει αλλάξει σε τίποτα, παραμένει ως έχει. Στην παράγραφο 12α και 12β, που μιλάει για τα μερίσματα και για την ειδική εισφορά αλληλεγγύης -γιατί μιλάμε για μια διαφορετική φορολογική αντιμετώπιση, όπως είπατε εσείς- η φορολογία μερισμάτων είναι 5% με τις γενικές διατάξεις, με το άρθρο 64 του ν.4172/2013, όπως τροποποιήθηκε με το ν.4646/2019, από την Κυβέρνηση της Νέας Δημοκρατίας και ήταν μια προεκλογική δέσμευση από όλες αυτές που υλοποιήθηκαν κατά τη διάρκεια της διακυβέρνησής μας αυτά τα τρεισήμισι χρόνια στο 100% -ό,τι δεσμευτήκαμε προεκλογικά το υλοποιήσαμε στα τρεισήμισι αυτά χρόνια- και μία από αυτές τις δεσμεύσεις ήταν και αυτό, η μείωση του φόρου της παρακράτησης στα μερίσματα από το 10% στο 5%.

Άρα ποια είναι η άνιση μεταχείριση η δική σας, σε σχέση με τους υπόλοιπους; 5% με τις γενικές διατάξεις είναι προεκλογική μας δέσμευση που την τηρήσαμε.

Στο 12α με την καταβολή του τέλους εξαντλείται κάθε άλλη φορολογική υποχρέωση, εκτός από την επιβολή της ειδικής εισφοράς αλληλεγγύης για τα εισοδήματα από την εκμετάλλευση των πλοίων αυτών και για τα δικά σας.

Πριν από μερικές μέρες κύριε Διευθυντά, κύριε Σταυριδόπουλε, νομοθετήσαμε την προεκλογική μας δέσμευση, αναστείλαμε τα προηγούμενα δύο χρόνια την εισφορά αλληλεγγύης -θα σας πω για την εισφορά αλληλεγγύης τι έκανε η προηγούμενη κυβέρνηση- νομοθετήσαμε για την ειδική εισφορά αλληλεγγύης αναστολή για τον ιδιωτικό τομέα, για εσάς και την καταργούμε από 1/1/2023 σε μόνιμη βάση για όλους. Για τους μισθωτούς του ιδιωτικού τομέα, για τους μισθωτούς του δημοσίου τομέα, για τους αγρότες, για τους ιδιοκτήτες ακινήτων, για τους επιχειρηματίες, για εσάς. Άρα, για ποια ειδική εισφορά αλληλεγγύης μιλάτε, όταν νομοθετήσαμε την πλήρη κατάργησή της;

Να πούμε λίγο τι είναι η ειδική εισφορά αλληλεγγύης, ήταν ένας έκτακτος φόρος που νομοθετήθηκε το 2011 και έληγε 31/12/2016 και η Κυβέρνηση του ΣΥΡΙΖΑ ήρθε, τον έκανε μόνιμο φόρο υπερτριπλασιάζοντας τους συντελεστές του. Θυμάστε πολύ καλά ότι οι συντελεστές, όταν έφυγε η Κυβέρνηση της Νέας Δημοκρατίας το 2014, Ιανουάριο του 2015 ήταν από 12.000 μέχρι 20.000 ευρώ 0,7%, η Κυβέρνηση του ΣΥΡΙΖΑ τον έκανε 2,2. Για τα 20.000 μέχρι 30.000 ευρώ ήταν 1,4%, η Κυβέρνηση του ΣΥΡΙΖΑ τον έκανε 5%, μιλάμε για τριπλασιασμό των συντελεστών κι έρχεται η Κυβέρνηση της Νέας Δημοκρατίας όπως είχε προεκλογικά δεσμευτεί και τον καταργεί. Ποια είναι η άνιση μεταχείριση, η διαφορετική φορολογική αντιμετώπιση; Κλείνει αυτό, δεν υπάρχει καμία.

Πάμε στον κύριο Κουρουμπλή. Κύριε Κουρουμπλή, όντως με το Νέο Συνυποσχετικό που υπογράψατε εσείς με το ν.4617/2019, οικειοθελή παροχή 10% στα μερίσματα και ελάχιστη απαιτούμενη οικειοθελή παροχή 40.000.000 ευρώ. Θα σας δώσω τα στοιχεία, βάσει του Συνυποσχετικού του δικού σας.

Έτος υποβολής δήλωσης 2019, δηλωθέντα ποσά 298.371.847,39 ευρώ, οικειοθελή παροχή στο 10% του ποσού αυτού 29.837.184,74 ευρώ, ελάχιστη απαιτούμενη οικειοθελή παροχή 40.000.000, βάσει του δικού σας Συνυποσχετικού, ποσό ελλείμματος 10.162.815,40 ευρώ.

Έτος υποβολής δήλωσης 2017, αυτά πηγαίνουν ανά διετία 2019 -2020, έτσι λέει το δικό σας Συνυποσχετικό και αυτό που περνάμε σήμερα. Δηλωθέντα ποσά, 2020 έτος δήλωσης, 292.972.391, 61 ευρώ περίπου, όπως είπε και ο κ. Αντωνόπουλος περίπου τα ίδια δηλωθέντα ποσά, οικειοθελή παροχή 10% επί των μερισμάτων, 29.297.239,16 ευρώ, ελάχιστη απαιτούμενη οικειοθελή παροχή 40.000.000, ποσό ελλείμματος 10.702.760,80 ευρώ, συνολικά ποσό ελλείμματος 20.865.576,20 ευρώ.

Υπήρχε όμως η διαδικασία είσπραξης στην κυβέρνηση που νομοθετήσατε με το νόμο 4607/2019;

Όχι, δεν υπήρχε.

Έρχεται η Κυβέρνηση της Νέας Δημοκρατίας, γιατί είναι ένα - δύο χρόνια 2019-2020, με το νόμο 4916/2022 και θεσμοθετεί τη διαδικασία για να καταστήσει δυνατή την είσπραξη του τυχόν ελλείμματος που σας λέμε ότι είναι 20.865.576,20 ευρώ.

Έρχεται η Ανεξάρτητη Αρχή Δημοσίων Εσόδων, βγαίνει η απόφαση του Διοικητή βάσει του νόμου που θεσμοθετήσαμε με την Ε2080 στις 10.11.2022 Εγκύκλιος του Διοικητή της ΑΑΔΕ που με αυτή την εγκύκλιο ανατέθηκε η άμεση βεβαίωση του ελλείμματος του ποσού των 20.865.576,20 ευρώ στη Δ.Ο.Υ. Πλοίων Πειραιά, το οποίο, όπως προβλέπεται, θα εισπραχθεί εντός μηνός από τη βεβαίωσή του.

Αυτή είναι η διαδικασία και τα ερωτήματά σας για να μη μένουν αναπάντητα.

Σας ευχαριστώ, κύριε Πρόεδρε.

Ευχαριστώ τους συναδέλφους και επαναλαμβάνω πάλι ότι ευχαριστώ τους φορείς που παρίστανται εδώ πέρα και μας βοήθησαν, αλλά επί της ουσίας του νομοσχεδίου πολύ λίγοι τοποθετήθηκαν και όχι επί των άρθρων να έχουν κάποια παρατήρηση ή κάποια αντίθετη γνώμη.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε.

Ευχαριστούμε και τους εκπροσώπους των φορέων που ήταν σήμερα μαζί μας και τοποθετήθηκαν επί του νομοσχεδίου, όλους τους συναδέλφους και τον Υφυπουργό Οικονομικών τον κ. Βεσυρόπουλο.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βολουδάκης Μανούσος – Κωνσταντίνος, Δημοσχάκης Αναστάσιος, Καλογιάννης Σταύρος, Καρασμάνης Γεώργιος, Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Παπαδημητρίου Χαράλαμπος (Μπάμπης), Σταμενίτης Διονύσιος, Τραγάκης Ιωάννης, Αχτσιόγλου Ευτυχία, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Παπαδόπουλος Αθανάσιος (Σάκης), Σαρακιώτης Ιωάννης, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Βιλιάρδος Βασίλειος, Λογιάδης Γεώργιος και Μπακαδήμα Φωτεινή.

Σε αυτό το σημείο ολοκληρώνεται η συνεδρίασή μας. Επόμενη συνεδρίαση στις 12 στην ίδια αίθουσα.

Ευχαριστώ πολύ.

Τέλος και περί ώρα 11.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΟΥ**